*Projekts*

LATVIJAS REPUBLIKAS MINISTRU KABINETS

2020. gada \_\_\_.\_\_\_\_\_\_\_\_\_ Noteikumi Nr. \_\_

Rīgā (prot. Nr. \_\_. \_\_\_ §)

**Izglītības iestāžu, eksaminācijas centru, citu Izglītības likumā noteiktu institūciju, izglītības programmu akreditācijas un izglītības iestāžu vadītāju profesionālās darbības novērtēšanas kārtība**

Izdoti saskaņā ar [Izglītības likuma](https://likumi.lv/ta/id/50759-izglitibas-likums) [14. panta](https://likumi.lv/ta/id/50759-izglitibas-likums#p14) 8., 11., 12.1 un 29. punktu,
[27. panta pirmo daļu](https://likumi.lv/ta/id/50759-izglitibas-likums#p27), [30. panta](https://likumi.lv/ta/id/50759-izglitibas-likums#p30) 4.1 daļu, [33. panta](https://likumi.lv/ta/id/50759-izglitibas-likums#p33) trešo daļu,
[Vispārējās izglītības likuma](https://likumi.lv/ta/id/20243-visparejas-izglitibas-likums) [4. panta](https://likumi.lv/ta/id/20243-visparejas-izglitibas-likums#p4) 1. punktu,
[Profesionālās izglītības likuma](https://likumi.lv/ta/id/20244-profesionalas-izglitibas-likums) [7. panta](https://likumi.lv/ta/id/20244-profesionalas-izglitibas-likums#p7) 7. punktu
un [29. panta](https://likumi.lv/ta/id/20244-profesionalas-izglitibas-likums#p29) ceturto daļu

**I. Vispārīgie jautājumi**

1. Noteikumi nosaka:

1.1. vispārējās izglītības iestāžu (izņemot pirmsskolas izglītības iestādes), profesionālās izglītības iestāžu, citu Izglītības likumā noteikto institūciju (turpmāk – izglītības iestāde) un eksaminācijas centru akreditācijas kārtību;

1.2. vispārējās pamatizglītības programmu, vispārējās vidējās izglītības programmu, profesionālās pamatizglītības programmu, arodizglītības programmu, profesionālās vidējās izglītības programmu un profesionālās tālākizglītības programmu (turpmāk – izglītības programma) akreditācijas kārtību;

1.3. izglītības iestāžu (izņemot augstskolas un koledžas) akreditācijas kārtību profesionālās pilnveides izglītības programmu un profesionālās ievirzes izglītības programmu īstenošanā;

1.4. izglītības iestāžu (izņemot augstskolas, koledžas, citas Izglītības likumā noteiktās institūcijas, kā arī interešu izglītības un pieaugušo neformālās izglītības iestādes) vadītāju profesionālās darbības novērtēšanas (turpmāk – izglītības iestādes vadītāja novērtēšana) kārtību.

2. Izglītības iestādes, eksaminācijas centra, izglītības programmas akreditāciju un izglītības iestādes vadītāja novērtēšanu organizē Izglītības kvalitātes valsts dienests (turpmāk – dienests).

3. Izglītības iestādes un eksaminācijas centra darbības pašvērtēšana, izglītības iestādes, eksaminācijas centra un izglītības programmas akreditācija, izglītības iestādes vadītāja novērtēšana un izglītības kvalitātes monitoringa sistēma veido kvalitātes vadības sistēmu izglītībā.

**II. Izglītības iestādes, eksaminācijas centra, izglītības programmas akreditācijas un izglītības iestādes vadītāja novērtēšanas organizēšana**

4. Izglītības iestādes, eksaminācijas centra, izglītības programmas akreditācijai vai izglītības iestādes vadītāja novērtēšanai izglītības iestādes vai eksaminācijas centra vadītājs ne vēlāk kā trīs mēnešus pirms akreditācijas termiņa beigām vai vēlamā izglītības iestādes, eksaminācijas centra, izglītības programmas akreditācijas vai izglītības iestādes vadītāja novērtēšanas laika Valsts izglītības informācijas sistēmā (turpmāk – informācijas sistēma) iesniedz izglītības iestādes, eksaminācijas centra, izglītības programmas akreditācijas vai izglītības iestādes vadītāja novērtēšanas iesniegumu (turpmāk – akreditācijas iesniegums).

5. Izglītības iestāde un eksaminācijas centrs analizē savu darbību un katru gadu līdz 15. septembrim iesniedz dienestā izglītības iestādes vai eksaminācijas centra pašnovērtējuma ziņojumu, iekļaujot publiskojamo un nepubliskojamo daļu (1. pielikums), kā arī nodrošina pašnovērtējuma ziņojuma publiskojamās daļas pieejamību izglītības iestādes vai eksaminācijas centra tīmekļvietnē, Ja izglītības iestādei vai eksaminācijas centram nav savas tīmekļvietnes, pašnovērtējuma ziņojuma publiskojamo daļu publisko izglītības iestādes vai eksaminācijas centra dibinātāja (turpmāk – dibinātājs) tīmekļvietnē.

6. Ja izglītības iestādes vadītāja novērtēšana notiek šo noteikumu 11.1. vai 11.2. apakšpunktā minētajā gadījumā, izglītības iestādes vadītājs novērtē sava darba izpildi atbilstoši šo noteikumu 30. punktā noteiktajiem elementiem izglītības iestādes pašnovērtējuma ziņojumā.

7. Dienests, pamatojoties uz akreditācijas iesniegumu un tā rīcībā esošajiem dokumentiem, kā arī informācijas sistēmā un publiski pieejamo informāciju, izvērtē:

7.1. izglītības iestādes vai eksaminācijas centra nolikumu;

7.2. pašnovērtējuma ziņojumu;

7.3. izglītības iestādes pedagogu izglītību, profesionālo kvalifikāciju un profesionālās kompetences pilnveidi;

7.4. datus par izglītības iestādes personālu no Sodu reģistra;

7.5. neattaisnoto mācību kavējumu uzskaiti izglītības iestādē un izglītības iestādes rīcību to novēršanai;

7.6. izglītības programmu un mācību plānu, mācību priekšmetu stundu sarakstu un nodarbību sarakstu;

7.7. izglītības iestādes pedagogu tarifikāciju.

8. Ja dienests, izvērtējot šo noteikumu 7. punktā minētos dokumentus un informāciju, konstatē būtiskus trūkumus, tostarp normatīvo aktu pārkāpumus, izglītības iestādes, eksaminācijas centra darbībā vai izglītības programmas īstenošanā:

8.1. dienests par tiem informē izglītības iestādes vai eksaminācijas centra vadītāju un dibinātāju, nosūtot pieprasījumu;

8.2. izglītības iestādes vai eksaminācijas centra vadītājs 10 darbdienu laikā pēc dienesta pieprasījuma saņemšanas iesniedz dienestam informāciju par konstatēto trūkumu novēršanu;

8.3. dienests, izvērtējot izglītības iestādes vai eksaminācijas centra vadītāja iesniegto informāciju, uzsāk akreditāciju izglītības iestādē vai eksaminācijas centrā, informējot izglītības iestādes vai eksaminācijas centra vadītāju un dibinātāju par akreditācijas ekspertu komisijas (turpmāk – ekspertu komisija) sastāvu un tās darba sākumu izglītības iestādē vai eksaminācijas centrā, vai lemj par akreditācijas atteikumu.

9. Ja dienests, izvērtējot šo noteikumu 7. punktā minētos dokumentus un informāciju, nekonstatē būtiskus trūkumus izglītības iestādes, eksaminācijas centra darbībā vai izglītības programmas īstenošanā, dienests uzsāk akreditāciju izglītības iestādē vai eksaminācijas centrā, informējot izglītības iestādes vai eksaminācijas centra vadītāju un dibinātāju par ekspertu komisijas sastāvu un tās darba sākumu izglītības iestādē vai eksaminācijas centrā.

10. Pirms akreditācijas izglītības iestādē vai eksaminācijas centrā, vai izglītības iestādes vadītāja novērtēšanas dienests slēdz ar izglītības iestādi, eksaminācijas centru vai dibinātāju līgumu par ekspertu darba samaksas un komandējuma izdevumu segšanu.

11. Dienests organizē izglītības iestādes vadītāja novērtēšanu reizi sešos gados vienlaikus ar akreditāciju, izņemot:

11.1. pirmsskolas izglītības iestādes vadītāja novērtēšanu, ko organizē vienu reizi sešos gados;

11.2. izglītības iestādes vadītāja novērtēšanu, kurš stājies amatā pirmo reizi, ko organizē divu gadu laikā, bet ne agrāk kā pēc sešiem mēnešiem no amatā stāšanās dienas.

12. Izglītības iestādes vadītāju nevērtē, ja pirms novērtēšanas sākuma dibinātājs rakstveidā informē dienestu, ka ar izglītības iestādes vadītāju tiks izbeigtas darba tiesiskās attiecības.

**III. Ekspertu komisijas izveide un darbība**

13. Ekspertu komisijā iekļauj dienesta darbinieku, kā arī personu, kura ir apguvusi dienesta organizētos izglītības kvalitātes un izglītības iestādes vadītāja novērtēšanas kursus un atbilst šādām prasībām:

13.1. Latvijas Republikas pilsonis;

13.2. pieredze izglītības vadībā, pētniecībā vai darba pieredze nozarē ne mazāk kā pieci gadi pēdējo septiņu gadu laikā;

13.3. zināšanas par izglītības sistēmu, izglītības iestādes darbību un izglītības kvalitātes vērtēšanu;

13.4. izglītība, kura atbilst vienai no šādām prasībām:

13.4.1. augstākā izglītība pedagoģijā, izglītības zinātnē, vadībzinātnē vai augstākā izglītība nozarē;

13.4.2. profesionālā izglītība profesijās, kurās nav iespējams iegūt augstāko izglītību;

13.5. nozaru ekspertu padomes vai likumā noteiktas institūcijas, kas koordinē nozaru ekspertu padomju darbību (ja nozarē nav izveidota nozaru ekspertu padome), deleģējums profesionālās izglītības iestāžu, eksaminācijas centru un profesionālās izglītības programmu akreditācijas ekspertiem;

13.6. darba devēja deleģējums vispārējas izglītības iestāžu, vispārējās izglītības programmu akreditācijas un izglītības iestādes vadītāju novērtēšanas ekspertiem.

14. Dienests, ņemot vērā akreditācijai pieteikto izglītības programmu skaitu, paredzamo izglītības iestādes vadītāja novērtēšanu, kā arī pedagogu un izglītojamo skaitu izglītības iestādē, izveido ekspertu komisiju un nosaka tās vadītāju.

15. Eksperts informē dienestu, ja pastāv interešu konflikts vai ir citi apstākļi, kas nepieļauj eksperta dalību konkrētajā ekspertu komisijā.

16. Izglītības iestādes, eksaminācijas centra vadītājs vai dibinātājs ne vēlāk kā piecas darbdienas pirms ekspertu komisijas darba sākuma izglītības iestādē vai eksaminācijas centrā var iesniegt dienestā argumentētus iebildumus pret ekspertu komisijas sastāvu vai tās darbības laiku.

17. Ja saņemti šo noteikumu 16. punktā minētie iebildumi, dienests divu darbdienu laikā izvērtē to pamatotību, lemj par nepieciešamību mainīt ekspertu komisijas sastāvu vai tās darbības laiku un informē izglītības iestādes vai eksaminācijas centra vadītāju un dibinātāju par savu lēmumu.

18. Ekspertu komisija darbojas saskaņā ar šiem noteikumiem un izglītības kvalitātes vērtēšanas metodiku (turpmāk – metodika).

19. Ekspertu komisijai ir tiesības:

19.1. pieprasīt izglītības iestādes vai eksaminācijas centra vadītājam uzrādīt izglītības iestādes vai eksaminācijas centra darbības dokumentus;

19.2. vērot mācību stundas, nodarbības, darba vidē balstītās mācības, praksi, eksāmenus un izglītības iestādes vai eksaminācijas centra organizētos pasākumus;

19.3. veikt aptaujas un tikties ar izglītības iestādes vai eksaminācijas centra personālu, izglītojamiem, eksaminējamām personām, pašpārvaldes pārstāvjiem, izglītojamo vecākiem vai likumiskajiem pārstāvjiem un citām izglītības procesā iesaistītajām personām;

19.4. iepazīties ar dienesta vai citu kompetento institūciju pārbaudes aktiem vai atzinumiem par izglītības iestādes vai eksaminācijas centra darbību;

19.5. iepazīties ar iepriekšējo izglītības iestādes, eksaminācijas centra darbības, izglītības programmas īstenošanas kvalitātes vai izglītības iestādes vadītāja novērtēšanas ziņojumu (turpmāk – ziņojums);

19.6. noskaidrot dibinātāja viedokli par izglītības iestādes vai eksaminācijas centra attīstību un savstarpējo sadarbību.

20. Izglītības iestādes, eksaminācijas centra darbības, izglītības programmas īstenošanas kvalitātes vai izglītības iestādes vadītāja novērtēšanā novērotāja statusā var piedalīties Latvijas Izglītības un zinātnes darbinieku arodbiedrības un Latvijas Nacionālā kultūras centra pilnvarots pārstāvis, kurš ir tiesīgs sniegt ekspertu komisijas vadītājam viedokli par izglītības iestādē vai eksaminācijas centrā novēroto.

21. Ekspertu komisija pēc izglītības iestādes, eksaminācijas centra darbības, izglītības programmas īstenošanas kvalitātes vai izglītības iestādes vadītāja novērtēšanas sagatavo ziņojuma projektu, ar kuru elektroniski iepazīstina izglītības iestādes vai eksaminācijas centra vadītāju.

22. Izglītības iestādes vai eksaminācijas centra vadītājs divu darbdienu laikā pēc ziņojuma projekta saņemšanas var precizēt un papildināt ziņojuma projektu un elektroniski iesniegt to ekspertu komisijas vadītājam.

23. Izvērtējot saņemto informāciju no izglītības iestādes vai eksaminācijas centra vadītāja, ekspertu komisijas vadītājs, ja nepieciešams, precizē ziņojuma projektu un elektroniski iesniedz ziņojumu dienestā, kā arī nosūta to izglītības iestādes vai eksaminācijas centra vadītājam. Ziņojums dienestā tiek glabāts 12 gadus.

24. Ja izglītības iestādes vai eksaminācijas centra vadītājam ir iebildumi par ziņojumu, tos divu darbdienu laikā pēc ziņojuma saņemšanas iesniedz dienestā.

25. Ziņojumā iekļauj:

25.1. vispārīgo informāciju par izglītības iestādi vai eksaminācijas centru (izglītības iestādes vai eksaminācijas centra nosaukums, adrese, izglītības iestādes reģistrācijas numurs Izglītības iestāžu reģistrā vai eksaminācijas centra reģistrācijas numurs Uzņēmumu reģistrā, izglītības iestādes vai eksaminācijas centra vadītājs, dibinātājs, izglītojamo skaits);

25.2. informāciju par ekspertu komisijas sastāvu;

25.3. informāciju par vērtēšanas periodu;

25.4. informāciju par izglītības iestādes, eksaminācijas centra darbības vai izglītības programmas īstenošanas kvalitātes vērtēšanu:

25.4.1. vērtēšanas rezultātu kopsavilkuma tabulu par izglītības programmu;

25.4.2. katra elementa novērtējuma aprakstu un kvalitātes vērtējuma līmeni;

25.4.3. obligātos uzdevumus izglītības iestādes, eksaminācijas centra darbības vai izglītības programmas īstenošanas kvalitātes pilnveidei;

25.4.4. rekomendācijas turpmākajai izglītības iestādes vai eksaminācijas centra darbībai un sadarbībai ar dibinātāju;

25.5. informāciju par izglītības iestādes vadītāja novērtēšanu:

25.5.1. katra elementa novērtējuma aprakstu un kvalitātes vērtējuma līmeni;

25.5.2. obligātos uzdevumus izglītības iestādes vadītāja profesionālās darbības pilnveidei un rekomendācijas turpmākajai darbībai.

26. Dienesta tīmekļvietnē publisko šo noteikumu 25.4.1. un
25.4.3. apakšpunktā minēto informāciju.

**IV. Izglītības iestādes, eksaminācijas centra darbības, izglītības programmas īstenošanas un izglītības iestādes vadītāja novērtēšanas nosacījumi**

27. Eksaminācijas centra darbības, izglītības iestādi profesionālās ievirzes vai profesionālās pilnveides izglītības programmas īstenošanā, izglītības programmas īstenošanas kvalitāti vai izglītības iestādes vadītāja profesionālo darbību vērtē, ievērojot šos noteikumus un metodiku, piecos kvalitātes vērtējuma līmeņos:

27.1. I līmenis – nepietiekami;

27.2. II līmenis – jāpilnveido;

27.3. III līmenis – labi;

27.4. IV līmenis – ļoti labi;

27.5. V līmenis – izcili.

28. Novērtējot izglītības iestādi profesionālās ievirzes vai profesionālās pilnveides izglītības programmas īstenošanā vai izglītības programmas īstenošanas un izglītības iestādes vadītāja profesionālās darbības kvalitātes kategorijas, nosaka kvalitātes vērtējuma līmeni katrā šādā elementā:

28.1. atbilstība mērķiem:

28.1.1. kompetences un sasniegumi;

28.1.2. izglītības turpināšana un nodarbinātība;

28.1.3. vienlīdzība un iekļaušana;

28.2. kvalitatīvas mācības:

28.2.1. mācīšana un mācīšanās (personalizēts atbalsts izglītojamajiem);

28.2.2. pedagogu profesionālā kapacitāte;

28.2.3. izglītības programmu īstenošana;

28.3. iekļaujoša vide:

28.3.1. pieejamība;

28.3.2. drošība un psiholoģiskā labklājība;

28.3.3. infrastruktūra un resursi;

28.4. laba pārvaldība:

28.4.1. finanšu un administratīvā efektivitāte;

28.4.2. vadības profesionālā darbība;

28.4.3. atbalsts un sadarbība.

29. Novērtējot izglītības iestādi profesionālās ievirzes vai profesionālās pilnveides izglītības programmas īstenošanā vai izglītības programmas īstenošanas kvalitātes kategorijas, nosaka kvalitātes vērtējuma līmeni šo noteikumu 28.1., 28.2. un 28.3. apakšpunktā noteiktajiem elementiem.

30. Novērtējot izglītības iestādes vadītāja profesionālās darbības kvalitātes kategoriju, nosaka kvalitātes vērtējuma līmeni šo noteikumu 28.4.1. un
28.4.2. apakšpunktā noteiktajiem elementiem, kā arī vienam no šo noteikumu 28.1., 28.2., 28.3. vai 28.4.3. apakšpunktā noteiktajiem dibinātāja izvēlētajiem elementiem.

31. Novērtējot eksaminācijas centra darbības kategorijas, nosaka kvalitātes vērtējuma līmeni katrā šādā elementā:

31.1. eksāmenu organizēšana un norise:

31.1.1. eksāmenu saturs un norise;

31.1.2. eksāmenu rezultāti;

31.2. eksaminācijas centra attīstība:

31.2.1. eksaminācijas centra organizācijas kultūra;

31.2.2. izglītības vide, tās pieejamība un drošība;

31.2.3. komunikācija un sadarbība;

31.3. eksaminācijas centra vadība un vadīšana:

31.3.1. līderība un vadība;

31.3.2. eksaminācijas centra darbības plānošana, īstenošana un analīze.

**V. Izglītības programmas īstenošanas, izglītības iestādes, eksaminācijas centra darbības vai izglītības iestādes vadītāja novērtēšana**

32. Izglītības programmu vai izglītības iestādi profesionālās ievirzes vai profesionālās pilnveides izglītības programmas īstenošanā akreditē:

32.1. uz sešiem gadiem, ja visi šo noteikumu 28. punktā noteiktie elementi novērtēti ar kvalitātes vērtējuma līmeni „labi” vai augstāku;

32.2. uz sešiem gadiem ar nosacījumu uz diviem gadiem, ja kaut viens no šo noteikumu 28. punktā noteiktajiem elementiem novērtēts ar kvalitātes vērtējuma līmeni „jāpilnveido”.

33. Vērtējot izglītības programmas īstenošanas kvalitāti, vērtē izglītības iestādes darbības kvalitāti, izņemot izglītības iestādi profesionālās ievirzes vai profesionālās pilnveides izglītības programmas īstenošanā. Ja kaut viena izglītības programma ir akreditēta, izglītības iestādi akreditē uz sešiem gadiem.

34. Ja akreditētas izglītības iestādes vadītājs iesniedz iesniegumu par jaunas licencētas izglītības programmas akreditāciju vai informē par jaunu akreditētas izglītības programmas īstenošanas vietu, dienests izveido ekspertu komisiju izglītības kvalitātes vērtēšanai. Pēc vērtēšanas un ziņojuma saņemšanas dienests lemj par izglītības programmas akreditāciju uz termiņu, kas nepārsniedz izglītības iestādes akreditācijas termiņu, vai papildina informāciju par akreditēto izglītības programmu ar jaunu īstenošanas vietu.

35. Eksaminācijas centru akreditē:

35.1. uz sešiem gadiem, ja visi šo noteikumu 31. punktā noteiktie elementi novērtēti ar kvalitātes vērtējuma līmeni „labi” vai augstāku;

35.2. uz sešiem gadiem ar nosacījumu uz diviem gadiem, ja kaut viens no šo noteikumu 31. punktā minētajiem elementiem novērtēts ar kvalitātes vērtējuma līmeni „jāpilnveido”.

36. Lēmumu par izglītības iestādes, eksaminācijas centra vai izglītības programmas akreditācijas atteikumu pieņem, ja kaut viens no šo noteikumu 28. vai 31. punktā noteiktajiem elementiem novērtēts ar kvalitātes vērtējuma līmeni „nepietiekami”.

37. Ja pieņemts lēmums par eksaminācijas centra, izglītības iestādes profesionālās ievirzes vai profesionālās pilnveides izglītības programmas īstenošanā vai izglītības programmas akreditāciju uz sešiem gadiem ar nosacījumu uz diviem gadiem, ne agrāk kā pēc diviem gadiem, kad stājies spēkā lēmums par akreditāciju, dienests novērtē elementu, kas iepriekš novērtēts ar kvalitātes vērtējuma līmeni „jāpilnveido”. Ja minētais elements ir atkārtoti novērtēts ar kvalitātes vērtējuma līmeni „jāpilnveido” vai zemāku, dienests informē Izglītības un zinātnes ministriju par nepieciešamību ierosināt eksaminācijas centra, izglītības iestādes profesionālās ievirzes vai profesionālās pilnveides izglītības programmas īstenošanā, izglītības programmas ārkārtas akreditāciju.

38. Lēmumu par izglītības iestādes vadītāja atbilstību amatam pieņem, ja visi šo noteikumu 30. punktā noteiktie elementi ir novērtēti ar kvalitātes vērtējuma līmeni „jāpilnveido” vai augstāku.

39. Ja kaut viens no šo noteikumu 30. punktā noteiktajiem elementiem novērtēts ar kvalitātes vērtējuma līmeni „jāpilnveido”, dibinātājs mēneša laikā pēc lēmuma par izglītības iestādes vadītāja atbilstību amatam saņemšanas iesniedz dienestā rīcības plānu izglītības iestādes vadītāja profesionālās darbības pilnveidei. Rīcības plānā var iekļaut profesionālās kompetences pilnveidi izglītības iestādes vadības un pedagoģijas jautājumos, supervīzijas, mentora atbalstu, sadarbību ar izglītības pētniekiem un konsultantiem un citus izglītības iestādes vadītāja profesionālās darbības atbalsta un profesionālās kompetences pilnveides pasākumus.

40. Lēmumu par izglītības iestādes vadītāja neatbilstību amatam pieņem, ja kaut viens no šo noteikumu 30. punktā noteiktajiem elementiem novērtēts ar kvalitātes vērtējuma līmeni „nepietiekami” vai atkārtoti novērtēts ar kvalitātes vērtējuma līmeni „jāpilnveido”. Par šādu vērtējumu informē dibinātāju, rosinot izbeigt darba tiesiskās attiecības ar izglītības iestādes vadītāju.

**VI. Dienesta lēmumi un to pieņemšanas kārtība**

41. Dienests pieņem lēmumu:

41.1. par izglītības iestādes akreditāciju uz sešiem gadiem;

41.2. par eksaminācijas centra akreditāciju uz sešiem gadiem;

41.3. par izglītības iestādes akreditāciju profesionālās ievirzes vai profesionālās pilnveides izglītības programmas īstenošanā uz sešiem gadiem ar nosacījumu uz diviem gadiem;

41.4. par eksaminācijas centra akreditāciju uz sešiem gadiem ar nosacījumu uz diviem gadiem;

41.5. par izglītības iestādes akreditācijas atteikumu;

41.6. par eksaminācijas centra akreditācijas atteikumu;

41.7. par izglītības programmas akreditāciju uz sešiem gadiem;

41.8. par izglītības programmas akreditāciju uz sešiem gadiem ar nosacījumu uz diviem gadiem;

41.9. par izglītības programmas akreditāciju uz izglītības iestādes akreditācijas laiku;

41.10. par informācijas par akreditēto izglītības programmu papildināšanu ar jaunu īstenošanas vietu;

41.11. par izglītības programmas akreditācijas atteikumu;

41.12. par informācijas par akreditēto izglītības programmu papildināšanas ar jaunu īstenošanas vietu atteikumu;

41.13. par izglītības iestādes vadītāja profesionālās darbības novērtējumu un atbilstību amatam;

41.14. par izglītības iestādes vadītāja profesionālās darbības novērtējumu un neatbilstību amatam;

41.15. par elementa novērtējumu;

41.16. par akreditācijas anulēšanu;

41.17. par izglītības iestādes vadītāja novērtējuma anulēšanu;

41.18. par elementa novērtējuma anulēšanu.

42. Dienests, pamatojot savu lēmumu, var mainīt ziņojumā norādīto vērtējumu.

43. Dienests bez ziņojuma izskata akreditētās izglītības iestādes iesniegumu par izglītības programmas akreditāciju (izņemot izglītības programmu ar atšķirīgu īstenošanas formu) un pieņem lēmumu:

43.1. akreditēt vispārējās pamatizglītības programmu, ja izglītības iestāde īsteno citu akreditētu vispārējās pamatizglītības programmu vai citu akreditētu vispārējās vidējās izglītības programmu;

43.2. akreditēt vispārējās vidējās izglītības programmu, ja izglītības iestāde īsteno citu akreditētu vispārējās vidējās izglītības programmu;

43.3. akreditēt arodizglītības programmu, ja izglītības iestāde īsteno Latvijas izglītības klasifikācijai atbilstošu tai pašai profesionālās izglītības programmu kopai piederīgu akreditētu profesionālās vidējās izglītības programmu;

43.4. akreditēt profesionālās pamatizglītības programmu, ja izglītības iestāde īsteno Latvijas izglītības klasifikācijai atbilstošu tai pašai profesionālās izglītības programmu kopai piederīgu akreditētu profesionālās vidējās izglītības programmu vai arodizglītības programmu;

43.5. akreditēt profesionālās tālākizglītības programmu, ja izglītības iestāde īsteno Latvijas izglītības klasifikācijai atbilstošu tai pašai izglītības programmu kopai piederīgu tā paša vai augstāka profesionālās kvalifikācijas līmeņa akreditētu profesionālās vidējās izglītības programmu, arodizglītības programmu, profesionālās pamatizglītības programmu, profesionālās tālākizglītības programmu vai akreditētam studiju virzienam atbilstošu profesionālās augstākās izglītības programmu;

43.6. akreditēt profesionālās izglītības programmu, ja tās veids, nosaukums, piešķiramā kvalifikācija, izglītības pakāpe ir identiska ar izglītības iestādē īstenojamās citas akreditētas izglītības programmas veidu, nosaukumu, piešķiramo kvalifikāciju, izglītības pakāpi, bet īstenošanas ilgums vai uzsākšanas laiks ir atšķirīgs;

43.7. akreditēt izglītības iestādi, kas īsteno mūzikas vai mākslas profesionālās ievirzes izglītības programmu, ja izglītības iestāde īsteno citu ar tādu pašu nosaukumu akreditētu augstākas pakāpes profesionālās ievirzes izglītības programmu vai tās pašas profesionālās izglītības programmu kopas profesionālās vidējās izglītības programmu;

43.8. akreditēt izglītības iestādi, kas īsteno sporta profesionālās ievirzes izglītības programmu, ja izglītības iestāde īsteno citu Latvijas izglītības klasifikācijai atbilstošu tam pašam sporta veidam piederīgu akreditētu tādas pašas, zemākas vai augstākas pakāpes sporta profesionālās ievirzes izglītības programmu;

43.9. akreditēt izglītības iestādi, kas īsteno profesionālās pilnveides izglītības programmu, ja izglītības iestāde īsteno citu Latvijas izglītības klasifikācijai atbilstošu tai pašai profesionālās izglītības programmas kopai piederīgu akreditētu profesionālās vidējās izglītības programmu, arodizglītības programmu, profesionālās pamatizglītības programmu vai profesionālās tālākizglītības programmu.

44. Izglītības iestādi vai izglītības programmu šo noteikumu 43. punktā noteiktajā kārtībā var akreditēt vienu reizi uz termiņu, kas atbilst iepriekš akreditētās attiecīgās izglītības iestādes un izglītības programmas akreditācijas termiņam.

45. Dienests bez ziņojuma izskata akreditētās izglītības iestādes dibinātāja iesniegumu par izmaiņām tās darbībā un pieņem lēmumu pagarināt izglītības iestādes, izglītības programmas akreditācijas vai izglītības iestādes vadītāja novērtēšanas termiņu, bet ne ilgāk par diviem gadiem, ja šis termiņš beidzas izglītības iestādes reorganizācijas, likvidācijas laikā, izglītības iestādes būvniecības vai telpu renovācijas laikā.

46. Ja augstākās izglītības iestāde īsteno profesionālās pilnveides izglītības programmu, kuras klasifikācija atbilst akreditētajam studiju virzienam, akreditācijas iesniegums dienestā nav jāiesniedz. Augstākās izglītības iestāde informāciju par profesionālās pilnveides izglītības programmai atbilstoša studiju virziena akreditāciju pievieno profesionālās pilnveides izglītības programmas licencēšanas iesniegumam. Dienests informācijas sistēmā pie attiecīgās profesionālās pilnveides izglītības programmas ievada studiju virziena akreditācijas termiņu.

47. Uz atkārtotu akreditāciju izglītības iestāde vai eksaminācijas centrs var pieteikties ne agrāk kā trīs mēnešus pēc tam, kad stājies spēkā lēmums par izglītības iestādes, eksaminācijas centra vai izglītības programmas akreditācijas atteikumu.

48. Ja uz atkārtotu akreditāciju izglītības iestāde vai eksaminācijas centrs piesakās gada laikā no dienas, kad stājies spēkā lēmums par izglītības iestādes, eksaminācijas centra vai izglītības programmas akreditācijas atteikumu, ekspertu komisija vērtē tikai elementu, kas iepriekš novērtēts ar kvalitātes vērtējuma līmeni „jāpilnveido” vai „nepietiekami”.

49. Dienestam ir tiesības pieņemt lēmumu par izglītības iestādes, eksaminācijas centra, izglītības programmas akreditācijas, izglītības iestādes vadītāja vai elementa novērtējuma anulēšanu šādos gadījumos:

49.1. izglītības iestādes vai eksaminācijas centra vadītājs vai dibinātājs sniedzis nepatiesas vai maldinošas ziņas;

49.2. izglītības iestādes, eksaminācijas centra darbībā, izglītības programmas īstenošanā vai izglītības iestādes vadītāja darbībā konstatēti normatīvo aktu pārkāpumi, kas norādīti dienesta vai citu kompetento institūciju pārbaudes aktos vai atzinumos, un piemērots administratīvais sods.

50. Ja izglītības iestāde ir pārtraukusi licencētas izglītības programmas īstenošanu, izglītības programmas akreditācija zaudē spēku.

51. Dienests izsniedz izglītības iestādes vai eksaminācijas centra vadītājam dienesta vadītāja parakstītu lēmumu:

51.1. par eksaminācijas centra akreditāciju uz sešiem gadiem ar nosacījumu uz diviem gadiem;

51.2. par izglītības iestādes akreditāciju profesionālās ievirzes vai profesionālās pilnveides izglītības programmas īstenošanā uz sešiem gadiem ar nosacījumu uz diviem gadiem;

51.3. par izglītības programmas akreditāciju uz sešiem gadiem ar nosacījumu uz diviem gadiem;

51.4. par akreditācijas atteikumu;

51.5. par elementa novērtējuma atteikumu;

51.6. par izglītības iestādes vadītāja neatbilstību amatam;

51.7. par akreditācijas anulēšanu;

51.8. par izglītības iestādes vadītāja novērtējuma anulēšanu;

51.9. par elementa novērtējuma anulēšanu;

51.10. par informācijas par akreditēto izglītības programmu papildināšanas ar jaunu īstenošanas vietu atteikumu.

52. Informāciju par izglītības iestādes, eksaminācijas centra vai izglītības programmas akreditāciju uz sešiem gadiem, elementa novērtējumu, par akreditētās izglītības programmas papildināšanu ar jaunu īstenošanas vietu vai izglītības iestādes vadītāja atbilstību amatam dienests ievada informācijas sistēmā.

53. Ja izglītības iestādes, eksaminācijas centra darbībā vai izglītības programmas īstenošanā notikušas izmaiņas (grozīts izglītības iestādes vai eksaminācijas centra nosaukums, mainīts dibinātājs, mainīts izglītības programmas kods vai nosaukums vienas profesionālās izglītības kopas ietvaros, mainīta profesionālā kvalifikācija), izglītības iestādei, eksaminācijas centram vai dibinātājam ir pienākums 10 darbdienu laikā pēc izmaiņām informēt par tām, iesniedzot dienestā iesniegumu. Dienests mēneša laikā no iesnieguma saņemšanas dienas lemj par grozījumiem izglītības iestādes, eksaminācijas centra vai izglītības programmas akreditācijas lēmumā vai uzsāk akreditāciju. Ja dienestam ir informācija par izmaiņām izglītības iestādes, eksaminācijas centra darbībā vai izglītības programmas īstenošanā, dienests ir tiesīgs pieņemt minēto lēmumu pēc savas iniciatīvas.

54. Dienesta lēmums par izglītības iestādes, eksaminācijas centra vai izglītības programmas akreditāciju, tās atteikumu, elementa novērtējumu, par informācijas par akreditēto izglītības programmu papildināšanas ar jaunu īstenošanas vietu vai tās atteikumu, vai izglītības iestādes vadītāja profesionālās darbības novērtējumu un atbilstību vai neatbilstību amatam stājas spēkā ar dienu, kad par to paziņots adresātam. Lēmumu var apstrīdēt Izglītības un zinātnes ministrijā Administratīvā procesa likumā noteiktajā kārtībā.

55. Par izglītības iestādes vai eksaminācijas centra akreditācijas termiņa beigām uzskatāms garākais termiņš, kas norādīts kādā no izglītības iestādes vai eksaminācijas centra akreditācijas lēmumiem.

**VII. Dibinātāja atbildība** **izglītības iestādes, eksaminācijas centra darbības, izglītības programmas īstenošanas un izglītības iestādes vadītāja novērtēšanā**

56. Dibinātājs izglītības iestādes, eksaminācijas centra darbības, izglītības programmas īstenošanas un izglītības iestādes vadītāja vērtēšanas procesā:

56.1. saskaņo izglītības iestādes, eksaminācijas centra, izglītības programmas akreditācijas iesniegumu;

56.2. piedalās pašvērtēšanā, tostarp pašnovērtējuma ziņojuma izveidē;

56.3. pārrauga izglītības iestādes un eksaminācijas centra darbības tiesiskumu, darbojas izglītības iestādes padomē vai konventā (ja attiecināms);

56.4. atbild par izglītības programmu īstenošanas nodrošinājumu, tajā skaitā sniedz atbalstu izglītības satura ieviešanā, izglītības programmas aktualizēšanā un pedagogu profesionālajā pilnveidē;

56.5. atbild par ziņojumā norādīto obligāto uzdevumu ieviešanu;

56.6. veic izglītības iestādes vadītāja novērtēšanu ne retāk kā reizi divos gados, izmantojot šo noteikumu 30. punktā noteiktos elementus;

56.7. ja pieņemts lēmums par eksaminācijas centra, izglītības iestādes akreditāciju profesionālās ievirzes vai profesionālās pilnveides izglītības programmas īstenošanā vai izglītības programmas akreditāciju uz sešiem gadiem ar nosacījumu uz diviem gadiem, mēneša laikā pēc lēmuma saņemšanas iesniedz dienestā rīcības plānu akreditācijas ziņojumā norādīto nepilnību novēršanai un obligāto uzdevumu izpildei;

56.8. ja kaut viens no šo noteikumu 30. punktā noteiktajiem elementiem novērtēts ar kvalitātes vērtējuma līmeni „jāpilnveido”, mēneša laikā pēc lēmuma par izglītības iestādes vadītāja atbilstību amatam saņemšanas iesniedz dienestā rīcības plānu izglītības iestādes vadītāja profesionālās darbības pilnveidei;

56.9.  regulāri pārrauga un sniedz atbalstu ziņojumā norādīto obligāto uzdevumu izpildei.

**VIII. Ārkārtas akreditācijas, izglītības iestādes vadītāja vai elementa ārkārtas novērtēšanas organizēšana**

57. Dienests informē Izglītības un zinātnes ministriju vai dibinātāju par nepieciešamību ierosināt izglītības programmas ārkārtas akreditāciju, izglītības iestādes vadītājavai elementa ārkārtas novērtēšanu.

58. Ārkārtas akreditāciju dienests organizē, ja:

58.1. konstatēti būtiski trūkumi izglītības programmas īstenošanā;

58.2. elements, kas iepriekš novērtēts ar kvalitātes vērtējuma līmeni „jāpilnveido”, ir atkārtoti novērtēts ar kvalitātes vērtējuma līmeni „jāpilnveido” vai zemāku;

58.3. saņemts Izglītības un zinātnes ministrijas vai dibinātāja ierosinājums, kurā minēts cits ārkārtas akreditācijas pamats.

59. Izglītības iestādes vadītāja ārkārtas novērtēšanu dienests organizē, ja:

59.1. konstatēti būtiski trūkumi izglītības iestādes vadītāja profesionālajā darbībā;

59.2. kaut viens no šo noteikumu 30. punktā noteiktajiem elementiem, kas iepriekš novērtēts ar kvalitātes vērtējuma līmeni „jāpilnveido”, ir atkārtoti novērtēts ar kvalitātes vērtējuma līmeni „jāpilnveido” vai zemāku;

59.3. saņemts Izglītības un zinātnes ministrijas vai dibinātāja ierosinājums, kurā minēts cits izglītības iestādes vadītāja ārkārtas novērtēšanas pamats.

60. Elementa ārkārtas novērtēšanu dienests organizē, ja:

60.1. konstatēti būtiski trūkumi izglītības programmas īstenošanā vismaz vienā šo noteikumu 28. punktā noteiktajiem elementiem;

60.2. veicot izglītības kvalitātes monitoringu, konstatēti būtiskie riski elementa kvalitātes rādītājos.

61. Ārkārtas akreditāciju, izglītības iestādes vadītāja vai elementa ārkārtas novērtēšanu veic, ievērojot šajos noteikumos noteiktās prasības kārtējai akreditācijai, izglītības iestādes vadītāja vai elementa novērtēšanai.

62. Ja ārkārtas akreditācijā kaut viens šo noteikumu 28. punktā noteiktais elements atkārtoti tiek novērtēts ar kvalitātes vērtējuma līmeni „jāpilnveido”, dienests pieņem lēmumu par izglītības programmas akreditācijas atteikumu.

**IX. Akreditācijas un izglītības iestādes vadītāja novērtēšanas finansēšana**

63. Izglītības iestāde, eksaminācijas centrs vai dibinātājs sedz eksperta atlīdzību proporcionāli pienākumu pildīšanas apjomam saskaņā ar dienesta maksas pakalpojumu cenrādi.

64. Eksperta komandējumu izdevumus atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi, sedz izglītības iestāde, eksaminācijas centrs vai dibinātājs.

65. Ārkārtas akreditācijas, izglītības iestādes vadītāja vai elementa ārkārtas novērtēšanas izmaksas saskaņā ar Ministru kabineta apstiprinātu cenrādi sedz no dibinātāja līdzekļiem.

**X. Noslēguma jautājumi**

66. Atzīt par spēku zaudējušiem Ministru kabineta 2016. gada
20. decembra noteikumus Nr. 831 „Izglītības iestāžu, eksaminācijas centru, citu Izglītības likumā noteiktu institūciju, vispārējās un profesionālās izglītības programmu akreditācijas un izglītības iestāžu vadītāju profesionālās darbības novērtēšanas kārtība” (Latvijas Vēstnesis, 2016, 250. nr.; 2018, 187. nr.).

67. Pirmsskolas izglītības iestādes vadītāju vērtē sešu gadu laikā no
2018. gada 1. janvāra.

68. Izglītības iestāžu, eksaminācijas centru un izglītības programmu, kuras akreditētas līdz šo noteikumu spēkā stāšanās dienai, akreditācija ir spēkā līdz tās termiņa beigām.

69. Izglītības iestādes vadītāja novērtēšana, kura notikusi līdz šo noteikumu spēkā stāšanās dienai, ir spēkā līdz tās termiņa beigām.

70. Šie noteikumi attiecībā uz vispārējās un profesionālās izglītības iestāžu un izglītības programmu akreditāciju stājas spēkā 2021. gada
1. janvārī. Līdz minētajam datumam vispārējās un profesionālās izglītības iestādes un izglītības programmas akreditē saskaņā ar normatīvajiem aktiem par vispārējās un profesionālās izglītības iestāžu un izglītības programmu akreditāciju, kas bija spēkā līdz šo noteikumu spēkā stāšanās dienai.

71. Šie noteikumi attiecībā uz pirmsskolas izglītības iestāžu vadītāju profesionālās darbības novērtēšanu stājas spēkā 2021. gada 1. septembrī. Līdz minētajam datumam pirmsskolas izglītības iestāžu vadītāju profesionālo darbību novērtē saskaņā ar normatīvajiem aktiem par izglītības iestāžu vadītāju profesionālās darbības novērtēšanu, kas bija spēkā līdz šo noteikumu spēkā stāšanās dienai.

72. Šo noteikumu 4. punktā minēto akreditācijas iesniegumu iesniedz un 52. punktā minēto informāciju ievada informācijas sistēmā, sākot ar 2020. gada 1. decembri.

Ministru prezidents Arturs Krišjānis Kariņš

Izglītības un zinātnes ministre Ilga Šuplinska

Iesniedzējs:

Izglītības un zinātnes ministre Ilga Šuplinska

Vīza:

Valsts sekretāre Līga Lejiņa

I.Juhņēviča

inita.juhnevica@ikvd.gov.lv